หุ้นสหรัฐปิดบวก-ทองดิ่งแรง
หุ้นสหรัฐปิดบวกขานรับยอดค้าปลีกเพิ่ม ขณะที่ ทองคำดิ่งกว่า22 ดอลล์ ส่วนราคาน้ำมันปิดลดลง 1 เซนต์
16 ต.ค. 2555

หุ้นสหรัฐปิดบวกขานรับยอดค้าปลีกเพิ่ม ขณะที่ ทองคำดิ่งกว่า22 ดอลล์ ส่วนราคาน้ำมันปิดลดลง 1 เซนต์ 
ปิดการซื้อขายตลาดหุ้นสหรัฐ มีแรงซื้อเข้ามาหนาแน่น หลังกระทรวงพาณิชย์ของสหรัฐเผยว่า ยอดค้าปลีกเดือน ก.ย. ปรับตัวเพิ่มขึ้น 1.1% เป็นการปรับตัวขึ้นเดือนที่ 3 ติดต่อกัน และมากกว่าที่นักเศรษฐศาสตร์ส่วนใหญ่คาดการณ์ไว้  สะท้อนว่าผู้บริโภคมีมุมมองที่เป็นบวกมากขึ้นเกี่ยวกับการฟื้นตัวของเศรษฐกิจ
ทำให้หลังปิดตลาด ดัชนีหุ้นดาวโจนส์ปิดที่ระดับ 13,424.23 จุด เพิ่มขึ้น 95.38 จุด แนสแดคปิดที่ระดับ 3,064.18 จุด เพิ่มขึ้น 20.07 จุด และเอสแอนด์พี ปรับขึ้น 11.54 จุด หรือ 0.81% ปิดที่ 1,440.13 จุด
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนพฤศจิกายน ลดลง 1 เซนต์ ปิดที่ 91.85 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 1.18 ดอลลาร์ ปิดที่ 115.80 ดอลลาร์ต่อบาร์เรล
ความตึงเครียดในตะวันออกลาง ภูมิภาคที่มั่งคั่งไปด้วยน้ำมัน ยังคงเป็นปัจจัยหลักที่สนับสนุนราคาน้ำมันโลก โดยเฉพาะ ทางสหภาพยุโรป ได้กระชับมาตรการคว่ำบาตรทางการเงินและการค้าอิหร่านหนักหน่วงยิ่งขึ้น เป้าหมายคือบีบเตหะรานให้ยอมกลับคืนสู่โต๊ะเจรจานิวเคลียร์ที่หยุดชะงักไปนาน
ส่วนราคาทองคำปิดลบต่ำสุดในรอบราว 1 เดือน หลังข้อมูลจีน ก่อข้อสงสัยเพิ่มเติมว่ารัฐบาลของชาติแห่งนี้ยังมีความจำเป็นจะต้องลงมือกระตุ้นเพื่อฟื้นฟูเศรษฐกิจหรือไม่ โดยทองคำตลาดโคเมกซ์ของสหรัฐฯ งวดส่งมอบเดือนธันวาคม ลดลง 22.10 ดอลลาร์ ปิดที่ 1,737.60 ดอลลาร์ต่อออนซ์